A Mozart és Salieri Nyikolaj Andrejevics Rimszkij-Korszakov 1898-ban Moszkvában bemutatott, Puskin kis tragédiája nyomán írt egyfelvonásos operája. A darab Muszorgszkij A házasság és Dargomizsszkij "A kővendég" című művei mellett az irodalmi opera egyik korai példája. A zeneszerző igazodva Puskin eredeti szövegéhez, pasticcio-szerűen három Mozart-témát is belekomponált művébe: az első jelenetben egy vak hegedűs a "Don Giovanni" néhány dallamát adja elő, a második jelenetben a "Figaro házasságá"nak néhány motívumával találkozhatunk, a zárójelenetben pedig Mozart zongorán adja elő a Rekviem egyik részletét.